Broj: 711-I-694-P-105/22-02-19

Zagreb, 17. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Branka Curića,** **ravnatelja Lučke uprave Poreč, za davanjem mišljenja Povjerenstva**,na 160. sjednici održanoj dana 17. veljače 2022.g. daje sljedeće

**MIŠLJENJE**

1. **Sukladno članku 17. stavku 2. ZSSI-a, obveznik Branko Curić, ravnatelj Lučke uprave Poreč, istovremeno uz obnašanje navedene dužnosti, može kao vlasnik vile za odmor istu uz naknadu iznajmljivati trećim osobama te mu za navedeno nije potrebno prethodno odobrenje Povjerenstva budući da se ne radi o drugim poslovima u smislu stalnog i redovitog zanimanja.**
2. **Sukladno odredbi članka 17. stavka 4. ZSSI-a, obveznik je dužan prilikom podnošenja imovinske kartice prijaviti Povjerenstvu prihode stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je Branko Curić, ravnatelj Lučke uprave Poreč, putem Zajedničkog odvjetničkog ureda Alen Kalčić i Neven Švić. U Povjerenstvu je zahtjev zaprimljen 11. veljače 2022. pod poslovnim brojem 711-U-2716-P-105/22-01-2, povodom kojeg se vodi predmet broj P-105/22.

Člankom 3. stavkom 1. podstavkom 60. ZSSI-a propisano je da su ravnatelji lučkih uprava obveznici ZSSI-a. Stoga je i obveznik Branko Curić povodom obnašanja dužnosti ravnatelja Lučke uprave Poreč dužan pridržavati se odredbi ZSSI-a.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik postavlja upit je li dužan kao vlasnik vile za odmor zatražiti prethodno odobrenje Povjerenstva kako bi istu, uz naknadu, iznajmljivao trećima.

Člankom 17. stavkom 2. propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo ističe kako iznajmljivanje vile za odmor u vlasništvu obveznika ne predstavlja obavljanje drugih poslova u smislu redovitog i stalnog zanimanja te stoga obveznik nije dužan zatražiti prethodno odobrenje Povjerenstva za navedeno.

Povjerenstvo ukazuje obvezniku da je prilikom podnošenja imovinske kartice dužan prijaviti prihode stečene iznajmljivanjem vile za odmor.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obvezniku Branku Curiću, putem e-maila odvjetničkog ureda
2. Objava na internetskoj stranici Povjerenstva
3. Pismohrana